Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: nyilvánosságáról szóló 1992. évi LXIII. törvény (adatvédelmi
Paragraph Index: 1058

3. A kutatási szerződésben az OFA kikötötte, hogy „A megrendelő a vállalkozó által átadott kutatási tanulmányt és adatbázist szabadon felhasználhatja, és jogosult azt nyilvánosságra hozni. A megrendelő előzetes és írásos hozzájárulásával a vállalkozó is publikálhatja a kutatás szakmai anyagát”. A szerződésből kitűnik továbbá, hogy a Munkaügyi Kutatóintézet mint vállalkozó azt vállalta, hogy „elvégzi a pályázati felhívásban megjelölt kutatást, és erről tanulmányt készít”. A tanulmány (zárótanulmány) a kutatási eredmények egyik lehetséges megjelenési formája, emellett az objektív, tudományosan elfogadott és igazolható módszertan alapján végzett kutatás számos adatot, információt, állítást — esetleg kérdésfeltevést, további kutatásokra vonatkozó javaslatot — eredményez. A kutatási szerződés rendelkezése alapján az OFA jogosult dönteni a kutatás eredményeit tartalmazó kutatási tanulmány nyilvánosságra hozatalának engedélyezéséről, ám a tanulmányban foglalt, objektív, tudományosan igazolható módszerekkel felvett vizsgálati adatok — amennyiben azok nem tartoznak az adatvédelmi törvényben meghatározott kivételek körébe (így nem tartalmaznak állam- vagy szolgálati titkot, üzleti titkot, személyes adatot, nem minősülnek döntés-előkészítő iratnak, avagy az adatok nyilvánosságához való jogot törvény honvédelmi, nemzetbiztonsági, bűnüldözési vagy bűnmegelőzési, központi pénzügyi vagy devizapolitikai érdekből, külügyi kapcsolatokra, nemzetközi szervezetekkel való kapcsolatokra, bírósági eljárásra tekintettel nem korlátozza) — közérdekűek, még akkor is, ha feltárásukra az OFA megbízása nélkül nem került volna sor. Ami a szerződésben külön nevesített adatbázist illeti: amennyiben az olyan speciális megjelenítési formát, lekérdezési lehetőségeket, felhasználói interfészt tartalmaz, amelyet a kutatók kifejezetten a megrendelő kérésére fejlesztettek ki, avagy a zárótanulmány mellékleteként értelmezhető, akkor nyilvánosságra hozatalához a kutatási szerződés alapján a megrendelő hozzájárulása szükséges. Az adatbázis adattartalma azonban — a fenti megszorításokkal — ebben az esetben is közérdekű.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes